b'\n_START_ARTICLE_\nTom\xc3\xa1\xc5\xa1 Masaryk\n_START_PARAGRAPH_\nTom\xc3\xa1\xc5\xa1 Garrigue Masaryk \xc2\xa0kuuntele \xc3\xa4\xc3\xa4nt\xc3\xa4mys (7. maaliskuuta 1850 Hodon\xc3\xadn, M\xc3\xa4\xc3\xa4ri, It\xc3\xa4valta-Unkari \xe2\x80\x93 14. syyskuuta 1937 L\xc3\xa1ny, T\xc5\xa1ekkoslovakia) oli valtiomies, sosiologi ja T\xc5\xa1ekkoslovakian ensimm\xc3\xa4inen presidentti (1918\xe2\x80\x931935)._NEWLINE_Masaryk nimitettiin Kaarlen yliopiston filosofian professoriksi 1882. Ensimm\xc3\xa4isen maailmansodan aikana h\xc3\xa4n ajoi t\xc5\xa1ekkien ja slovakkien irtaantumista Habsburgien monarkiasta sek\xc3\xa4 itsen\xc3\xa4isen T\xc5\xa1ekkoslovakian valtion muodostamista. Vuonna 1918 h\xc3\xa4net valittiin maan ensimm\xc3\xa4iseksi presidentiksi. Masaryk erosi virastaan 1935 terveyssyiden takia.\n_START_SECTION_\nVarhaiset vuodet\n_START_PARAGRAPH_\nTom\xc3\xa1\xc5\xa1 Masaryk syntyi Hodon\xc3\xadnissa, M\xc3\xa4\xc3\xa4riss\xc3\xa4, ty\xc3\xb6l\xc3\xa4isperheeseen. Kaupunki oli It\xc3\xa4vallan aluetta It\xc3\xa4valta-Unkarin valtakunnassa, nykyisess\xc3\xa4 T\xc5\xa1ekin tasavallassa. H\xc3\xa4n ty\xc3\xb6skenteli nuorena sepp\xc3\xa4n\xc3\xa4. Masaryk opiskeli Brnossa ja Wieniss\xc3\xa4 filosofiaa muun muassa Franz Brentanon johdolla ja Leipzigissa Wilhelm Wundtin johdolla. Masaryk valittiin Prahan yliopiston t\xc5\xa1ekkil\xc3\xa4isen osaston filosofian professoriksi. H\xc3\xa4n perusti Athenaeum-lehden, joka julkaisi kirjoituksia t\xc5\xa1ekkil\xc3\xa4isest\xc3\xa4 kulttuurista ja tieteest\xc3\xa4.\n_START_SECTION_\nT\xc5\xa1ekkoslovakian valtion perustajana ja presidenttin\xc3\xa4\n_START_PARAGRAPH_\nMasaryk oli It\xc3\xa4vallan parlamentin Reichsratin j\xc3\xa4sen vuosina 1891\xe2\x80\x931893 nuorten t\xc5\xa1ekkil\xc3\xa4isten puolueessa ja uudelleen vuosina 1907\xe2\x80\x931914 realistipuolueessa, mutta h\xc3\xa4n ei t\xc3\xa4ll\xc3\xb6in ajanut T\xc5\xa1ekin itsen\xc3\xa4isyytt\xc3\xa4 It\xc3\xa4valta-Unkarista. _NEWLINE_Ensimm\xc3\xa4isen maailmansodan alkaessa h\xc3\xa4n joutui pakenemaan maasta v\xc3\xa4ltt\xc3\xa4\xc3\xa4kseen itsen\xc3\xa4isyysmielisi\xc3\xa4 uhanneen vangitsemisen. H\xc3\xa4n matkusti Gen\xc3\xa8veen ja Italiaan, sitten Lontooseen. Ulkomailla h\xc3\xa4n alkoi toimia T\xc5\xa1ekin itsen\xc3\xa4isyyden puolesta. H\xc3\xa4n l\xc3\xa4hti Ven\xc3\xa4j\xc3\xa4lle vuonna 1917 j\xc3\xa4rjest\xc3\xa4m\xc3\xa4\xc3\xa4n slaavien vastarintaa it\xc3\xa4valtalaisia vastaan, muun muassa 60\xc2\xa0000-miehisen T\xc5\xa1ekkoslovakian legioonan avulla. H\xc3\xa4n siirtyi Siperian kautta Yhdysvaltoihin vuonna 1918, tapasi presidentti Woodrow Wilsonin ja vakuutti t\xc3\xa4lle asiansa oikeutusta._NEWLINE_It\xc3\xa4valta-Unkarin luhistuttua vuonna 1918 liittoutuneet hyv\xc3\xa4ksyiv\xc3\xa4t Masarykin T\xc5\xa1ekin hallituksen johtoon, ja vuonna 1920 h\xc3\xa4net valittiin T\xc5\xa1ekkoslovakian ensimm\xc3\xa4iseksi presidentiksi. H\xc3\xa4n voitti vaalit kahdesti uudelleen ja hoiti presidentinvirkaa vuoteen 1935 asti, jonka j\xc3\xa4lkeen h\xc3\xa4nt\xc3\xa4 seurasi Edvard Bene\xc5\xa1.\n_START_SECTION_\nPerhe\n_START_PARAGRAPH_\nMasaryk avioitui amerikkalaisen protestantin Charlotte Garriguen kanssa. Vaimo kuoli vuonna 1923. Tom\xc3\xa1\xc5\xa1 Masarykin poika Jan Masaryk toimi T\xc5\xa1ekkoslovakian ulkoministerin\xc3\xa4 pakolaishallituksessa vuosina 1940\xe2\x80\x931945 ja T\xc5\xa1ekkoslovakiassa 1945\xe2\x80\x931948. Heid\xc3\xa4n nelj\xc3\xa4 muuta lastaan olivat Herbert, Alice, Anna ja Olga. Tom\xc3\xa1\xc5\xa1 Masaryk kuoli luonnollisen kuoleman 87-vuotiaana T\xc5\xa1ekkoslovakiassa, L\xc3\xa1nyss\xc3\xa4, nykyisess\xc3\xa4 T\xc5\xa1ekin tasavallassa.'